Predkladacia správa

V zmysle uznesenia vlády SR zo dňa 1. augusta 2012 bola podpredsedovi vlády a ministrovi zahraničných vecí a európskych záležitostí SR uložená úloha pripraviť do 31. marca 2013 v spolupráci s ministrami a predsedami ostatných ústredných orgánov štátnej správy (ÚOŠS) materiál Analýza výdavkov na zabezpečenie predsedníctva SR v Rade Európskej únie (SK PRES) v roku 2016. 

Slovenská republika sa v súčasnosti nachádza v tzv. iniciačnej fáze prípravy na SK PRES, t. j. vo fáze vytvárania základných administratívnych štruktúr s koordinačnými a rozhodovacími právomocami a definovania úloh, potrieb a zdrojov pre zabezpečenie a výkon predsedníctva. V súčasnosti preto nie je presne špecifikovaná väčšina konkrétnych premenných potrebných pre kalkuláciu výdavkov na SK PRES ako napríklad presný počet a charakter rokovaní a sprievodných podujatí, miesta ich konania, počty účastníkov, ako aj ďalšie technické a metodické aspekty zabezpečenia predsedníctva. 

Pri spracovaní predkladanej analýzy Ministerstva zahraničných vecí a európskych záležitostí Slovenskej republiky (MZVaEZ SR) vychádzalo z podkladov zaslaných jednotlivými ÚOŠS a GP SR (ďalej len ÚOŠS). Úplnosť a reálnosť informácií variovala. V tomto štádiu však oslovené ústredné štátne orgány a ústredné orgány štátnej správy nemohli výdavkové tituly detailne vyčísliť z objektívnych dôvodov. Využité boli preto aj skúsenosti iných porovnateľných krajín, ktoré predsedali Rade Európskej únie (Rade EÚ) v predchádzajúcich rokoch. 
Cieľom tohto materiálu je definovanie skupín predpokladaných výdavkov a položiek, ktorých financovanie si bude vyžadovať výkon SK PRES 2016. Bolo identifikované nasledovné: 

· 6 základných skupín výdavkov, ich štruktúra a popis, 
· jednotlivé položky v rámci skupín,
· centralizované činnosti,
· návrh modelu financovania prípravy a zabezpečenia predsedníctva. 
Načrtnuté predpokladané výdavkové položky sa budú v procese prípravy predsedníctva dopĺňať a spresňovať v závislosti od postupnej špecifikácie programových priorít, agendy a ďalších údajov.

Predpokladané výdavky na prípravu a zabezpečenie predsedníctva v roku 2014 budú v priebehu roka 2013 predmetom bilaterálnych rokovaní ÚOŠS s MZVaEZ SR. Tie budú následne zapracované do návrhu východísk rozpočtu na roky 2014 až 2016, o ktorých bude MZVaEZ SR rokovať  s Ministerstvom financií SR (MF SR). V priebehu roka 2014 bude podrobný rozpočet výdavkov na prípravu a zabezpečenie predsedníctva na roky 2015 až prvý polrok 2017 predmetom rokovaní o návrhoch východísk rozpočtu verejnej správy na roky 2015 až 2017. Celkový rozpočet SK PRES na roky 2014 až prvý polrok 2017 bude predstavený v materiáli, ktorý bude predložený do 31. augusta 2014. 

Materiál bol predmetom medzirezortného pripomienkového konania. 

